Sancto et Deo amabili Magnoni, dono Dei archiepiscopo ex Senonica urbe, ego in Dei nomine Ebroinus dono Dei archiepiscopus ex Biturige urbe, in domino Jesu salutem optamus vobis in perpetuum. De cetero notum facimus sanctitati vestræ, quia iste præsens presbyter, nomen Dodobertus, parochianus noster, in nostra diœcesi natus, et sacras litteras edoctus sit, eumque ad ordinem sacrum promoveri jussimus. Postea vero petiit a nobis licentiam, ut in vestra parochia apud hominem aliquem nomine Hercambaldum manere possit. Nos vero petitionem illius non denegavimus; nisi licentiam illi dedimus, quia scimus, quod de bene liberis hominibus ortus sit. Unde has literas commendatitias more ecclesiastico factas, ad sanctitatem vestram missimus, ut scire valeat Deo digna charitas vestra, eum nec fuga lapsum, nec sua malitia a nobis ejectum, sed nostra voluntate destinatum. Et ut certius credatis, græca elementa, quæ octogenarium, quadringintesimum, et primum numerum exprimunt, in primis adnexuimus. ? Petri quoque nominis primam literam sumptam in medium adscribere rogavimus. Nihilominus etiam parvitatis nostræ nominis primam literam E, magnitudinis vestræ secundam literam A, istius fratris tertiam literam ?, civitatis nostræ quartam ? et indictionem quartam adjunximus. Addidimus nonagenarium et nonum numerum, id est, ? et ? et insequenter impressione sigilli nostri subter firmavimus, et manu propria eam roboravimus, et a clericis nostris roborari jussimus. Actum in anno X imperii Domini nostri Caroli, et anno XLIII regni ejus in Dei nomine feliciter, amen.